Адыгэ хьэпшыпхэр Гамбург щагъэлъагъуэ
Гамбург ЭтнографиемкIэ дэт музейм щэкIуэгъуэм и 24-м къыщызэIуахащ «Шэрджэсхэр: Кавказым щыщхэмрэ дуней псом щикъухьахэмрэ» гъэлъэгъуэныгъэр.
Ар къызэрагъэпэщащ музейм и унафэщI Кёпке Вульф, Европэм щыIэ Шэрджэс Хасэхэм я федерацэм, Щэнхабзэ центрым, Тыркум, Къэбэрдей-Балъкъэр, Къэрэшей-Шэрджэс, Адыгэ республикэхэм, Краснодар, Ставрополь крайхэм щыщ адыгэхэм, Санкт-Петербург Ельциным и цIэр зэрихьэу дэт библиотекэм.
Гъэлъэгъуэныгъэр къыщызэIуихым Кёпке Вульф къызэхуэсахэр щигъэгъуэзащ Iуэхур къехьэжьэным щхьэусыгъуэ хуэхъуар щIыпIэ куэдщ икъухьа хъуа шэрджэс лъэпкъым и щэнхабзэм, дунейпсо тхыдэм щигъэзащIэ мыхьэнэм европейхэр щыгъэгъуэзэныр зэрыарар.
Европэм щыIэ Кавказ Хасэхэм я федерацэм и тхьэмадэ ТIамжьыкъуэ Умар-Фарукъ, КъШР-м щыIэ Кавказ Ищхъэрэ ресурс центрым и унафэщI Пэф Мухьэмэд, Абхъаз-Адыгэ щIалэгъуалэм я дунейпсо зэгухьэныгъэм и вице-президент Бэджий Замир сымэ къыщыпсалъэм къыхагъэщащ Кавказым и щэнхабзэр, тхыдэр европейхэм егъэцIыхуным, щIалэгъуалэм лъэпкъ зэхэщIыкI яIэу къэгъэхъуным, хабзэр хъумэным, хамэ къэралхэм щикъухьа адыгэхэр зэрыIыгъыным, я адэжь щIыналъэм епха хъуным и IуэхукIэ гъэлъэгъуэныгъэм мыхьэнэшхуэ зэриIэр.
ЗэIущIэм къыщыпсэлъащ Тыркум, Германием, Иракым, Сирием, Урысейм икIа лIыкIуэхэр.
Музейм щызэхуэхьэса хьэпшыпхэм ящыщхэр Мюнхен, Санкт-Петербург дэт музейхэм къыщIахащ, адрейхэр Европэм щыпсэу шэрджэсхэм яхъумахэрщ. Унэм и зы блыныр хухахат Берлин щыIэ Абхъаз Хасэм и гъэтIылъыгъэхэм. Ар къызэзыгъэпэщар Рудат Виолеттэрэ Ачимбэ Хиблэрэщ. Музейм и лэжьакIуэм зэрыжиIамкIэ, 1990 гъэхэм абхъаз щэнхабзэм и гъэлъэгъуэныгъэ щекIуэкIауэ щытащ абы.
Гъэлъэгъуэныгъэр къызэIуаха нэужь, адыгэ макъамэ дахэхэр къыщеуа концерти щыIащ, джэгуи ящIащ.
А махуэм хьэпшып гъэщIэгъуэнхэм еплъыну музейм къекIуэлIат цIыху 1200-м щIигъу.
Шыпш Даянэ.
